A biológiai sokféleség megőrzésének és fenntartható használatának, valamint a genetikai erőforrások hasznosításából származó hasznok igazságos és méltányos megosztásának általános keretét meghatározó legfontosabb nemzetközi jogi eszköz a Biológiai Sokféleség Egyezmény és a hozzá kapcsolódó Nagojai Jegyzőkönyv. A Nagojai Jegyzőkönyv egy nemzetközi szerződés, melyet a Biológiai Sokféleség Egyezmény részes felei 2010-ben fogadtak el. A Nagojai Jegyzőkönyv célja, hogy elősegítse a biológiai sokféleség fenntartható hasznosítását, miközben megakadályozza, hogy a fejlett országok a nagy biológiai sokféleséggel rendelkező országok genetikai erőforrásaikat ellentételezés nélkül hasznosítsák. A Jegyzőkönyv részletesen meghatározza a genetikai erőforrásokhoz és a genetikai erőforrásokhoz kapcsolódó hagyományos tudáshoz való hozzáférésnek, valamint a hasznosításukból eredő pénzbeli és nem pénzbeli hasznok megosztásának általános szabályait.